African Vocals entoesiasties oor liefdadigheid - Local News - Erongo
Thursday, April 22nd, 2021 15:14:48
Joel Nambuli; Groepleier; "Dit is tyd om te veg om ons kinders van die strate af te hou ..."
Joel Nambuli en Manga by die speelgrond. Foto Tiro Kariseb
Die a capella-groep, African Vocals, het onlangs 'n liefdadigheidsprojek in Swakopmund se DRC- informele nedersetting van stapel gestuur met die doel om terug in die gemeenskap te ploeg.
Ná baie tyd, harde werk en toewyding kon die groep onlangs die inisiatief van stapel stuur.
"Die idee is om 'n kinderkoor in die DRC te begin waar kinders sang, dans en verskillende musiekinstrumente kan leer bespeel," het Regina Hink, die groep se bestuurder, gesê.
African Vocals is gereed om hul entoesiasme vir musiek oor te dra en om met kinders van verskillende ouderdomsgroepe te werk.
Verder is die groep bereid om sy musiektalent en -ervaring met die kinders te deel en hulle musiekteorie en basiese notasie te leer, asook om maklik toeganklike instrumente soos tromme en marimbas te leer bespeel.
"Dit is tyd om te veg om ons kinders van die strate af te hou, met al die gevare verbonde aan drank en dwelms wat op elke hoek beskikbaar is. Daarmee saam kan ons hoop gee en hulle inspireer om 'n droom te hê en daarvoor te werk," het Joel Nambuli, die groepleier in die Erongostreek, gesê.
Die inisiatief sal deur die lede van die groep bestuur word, omdat hulle almal 'n unieke rol het om te speel, terwyl die verkose raadslede toesig oor die daaglikse bedrywighede hou.
African Vocals is ook die kans gebied om einde vanjaar 'n perseel vir die projek in die DRC oor te neem. Op dié perseel is infrastruktuur reeds beskikbaar wat bestaan uit twee vraghouers vir klaskamers, 'n vraghouer vir 'n kantoor en biblioteek, asook 'n vraghouer wat as kombuis kan dien. Daar is reeds 'n speelgrond sowel as 'n groentetuin.
Die groep het ook verskeie borge uit Duitsland gekry. Hierdie borge het 'n groot leemte in die organisasie gevul en sal die groep in staat stel om te begin sodra hulle die perseel oorneem.
Met al die Covid-19-regulasies, word dit moeiliker vir die groep om in groot getalle bymekaar te kom om hul nuwe inisiatief werklik aan die gang te kry. Die projek sal egter op klein skaal begin en streng onder die waarneming van alle regulasies.
Die Duitse borge het hul opgewondenheid uitgespreek oor die projek en hulle is ook gretig om die resultate te sien.
2 days ago - 20 April 2021 | Local News
3 days ago - 18 April 2021 | Local News
Karibib • [email protected]a Mnr. Harald Ludwig, 'n inwoner van Karibib, het onlangs sy ontevredenheid oor die dorp se drinkwater in die sosiale...